Aproape jumătate (42%) din tăierile ilegale de arbori depistate în 2016 au fost sesizate de către populație, fiind aplicate sancțiuni de peste 33 milioane de lei, arată un raport întocmit de Greenpeace România, publicat miercuri. Pe primele trei locuri în privința acestui fenomen se află județele Mureș, Brașov și Olt.

În cursul anului trecut, la nivel național au fost înregistrate 9.444 de cazuri de tăieri ilegale de arbori, ceea ce reprezintă o medie de 26 de cazuri/zi.

„Vestea bună e că deși în anul 2016 s-au înregistrat 5.222 de infracțiuni, cifra aceasta reprezintă o scădere cu 47% față de anul anterior. Înjumătățirea numărului de cazuri de tăieri ilegale e rezultatul unor noi prevederi legislative care au sporit numărul și valoarea sancțiunilor, a unei mai mari implicări a societății civile în procesul de semnalare și a creșterii rolului Jandarmeriei în procesul de constatare și sancționare”, se arată în raport.

Din totalul cazurilor depistate ca fiind ilegale, 3.986 (respectiv 42%) au fost identificate de către cetățeni, susțin realizatori raportului, potrivit Agerpres.

Cazurile identificate de către populație au fost semnalate autorităților prin instrumentele puse la dispoziție de către acestea, respectiv Radarul Pădurii, aplicația mobilă Inspectorul Pădurii, site-ul www.inspectorupadurii.ro, dar și prin platforma online lansată de Greenpeace România, www.salvezpadurea.ro.

Județele cu cel mai mare grad de implicare a cetățenilor sunt: Argeș și Dâmbovița — fiecare cu 7% din totalul cazurilor identificate ca urmare a sesizărilor primite.

Greenpeace România susține, de asemenea, că primele trei județe în care s-au înregistrat cele mai multe cazuri identificate de tăieri ilegale sunt: Mureș — cu 1.057 de cazuri (11%), Brașov (664 cazuri, 7%) și Olt (605 cazuri, 6%).

Ca volum de lemn tăiat ilegal, din județele Maramureș, Iași și Cluj au dispărut cele mai mari cantități de lemn, cele trei județe înregistrând 52% din volumul de lemn tăiat ilegal la nivel național.

În acest sens, prejudiciul total estimat de către autorități, în perioada 2015 — 2016, este de 39.475.235 lei (aproximativ 9 milioane de euro), iar cele mai mari prejudicii au fost înregistrate în județul Maramureș — de 17.966.536 lei, echivalentul a 45,59% din valoarea totală la nivel național.

Potrivit raportului, în 2016 au fost confiscate 1.146 de mijloace de transport și s-au aplicat 22.264 contravenții în valoare de peste 33 milioane de lei, cele mai multe fiind înregistrate în județele Argeș (2.106), Vrancea (1.969) și Mureș (1.455).

În ceea ce privește aplicația mobilă Inspectorul Pădurii, aceasta a fost instalată de peste 60.000 de utilizatori, iar din totalul apelurilor efectuate la numărul de urgență 112, pentru a verifica transportul de material lemnos, unu din cinci a dus la descoperirea unei infracțiuni. Mai exact, 3.184 de transporturi verificate nu erau înregistrate în baza de date a sistemului de prevenire a tăierilor ilegale (SUMAL), conform prevederilor legislative în vigoare, menționează Greenpeace România.